《仲冬月》
元代·李延兴

斗标建子仲冬月，晓天云掩残月魄。满城霜气利如刀，敝褐蒙头出不得。

旭日无光风伯怒，冰合水泉厚地裂。凭高旷望目力超，瀚海天山千丈雪。

波涛永閟蛟龙宫，原野深藏狐兔穴。南山榛栗尽枯死，出猎何人驰驷驖。

俄顷风收氛翳开，万里云天清帖帖。青旗飐飐酒家楼，杖头恰有钱三百。

何物小儿为侣俦，座上能诗有仙客。月斜醉倒花树下，铜龙漏下五十刻。

作者简介：元末明初北平人，字继本。李士赡子，少以诗名。顺帝至正十七年进士，授太常奉礼，兼翰林检讨。元末兵乱，隐居不仕。河朔学者多从之，以师道尊于北方。入明，曾出典涞水、永清县学。有《一山文集》。